એક સમયના સંપૂર્ણ હિન્દુ રાષ્ટ્ર નેપાળમાં દિવાળીને ‘સ્વાન્તિદ’ તરીકે ઓળખવામાં આવે છે. પાંચ દિવસ માટે ઊજવાતા આ પર્વના પ્રથમ દિવસે કાગડાઓને નેવૈદ્ય રૂપે ભોગ ધરાવાય છે. બીજા દિવસે કૂતરાઓની પૂજા કરાય છે. ત્રીજા દિવસે લક્ષ્મીપૂજા થાય છે અને ગાયની પણ પૂજા થાય છે. નેપાળના વર્ષ પ્રમાણે આ છેલ્લો દિવસ હોવાથી ભારતની જેમ જ વેપારી હિસાબ ચોખ્ખો કરે છે. ચોથો દિવસ નવા વર્ષ તરીકે ઊજવાય છે. એ દિવસે આગામી વર્ષ માટે શરીર-મનની તંદુરસ્તી માટે એકબીજાને શુભકામના પાઠવવામાં આવે છે. પાંચમો દિવસ આપણી જેમ જ ભાઈબીજ તરીકે ઊજવાય છે. ભાઈબીજના દિવસે ભાઈ બહેનને કશીક ભેટ આપે છે.